Артюр Рембо
Хитрушата

Превод от френски: Кирил Кадийски, —

chitanka.info

Сред полутъмния салон, където все

дъхти на плодове и остро лъха лакът,

белгийско ястие си моя милост взе;

потънал в стола мек, глава подпрял на лакът,

ядях и гледах как часовникът виси,

готов да зазвъни… Но младата готвачка

дойде от кухнята с разчорлени коси —

и кърпата си бе успяла да измачка —

и бузата си тя потърка нежно с пръст,

не буза — праскова узряла; с жест чевръст

блюдата после взе пред мен да пренарежда;

муцунка изведнъж направи тя и с тих

гласец поднесе ми страната си — с надежда

да я целуна: „Виж, аз май се простудих!“

Шарлероа, октомври 70

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.